P6_TA(2004)0099

Σύνοδος Κορυφής ΕΕ-Ρωσίας

Ψήφισμα του Ευρωπαϊκού Κοινοβουλίου σχετικά με τη σύνοδο κορυφής ΕΕ-Ρωσίας που πραγματοποιήθηκε στη Χάγη στις 25 Νοεμβρίου 2004

Το Ευρωπαϊκό Κοινοβούλιο,

- έχοντας υπόψη τη Συμφωνία Εταιρικής Σχέσης και Συνεργασίας [1] μεταξύ των Ευρωπαϊκών Κοινοτήτων και των κρατών μελών τους και της Ρωσίας, η οποία τέθηκε σε ισχύ την 1η Δεκεμβρίου 1997, καθώς και την Κοινή Δήλωση για την διεύρυνση της ΕΕ και για τις σχέσεις ΕΕ-Ρωσίας, που υπογράφτηκε στις 27 Απριλίου 2004 και επιβεβαιώθηκε τόσο από το Ευρωπαϊκό Κοινοβούλιο όσο και από τη Ρωσική Δούμα τον Οκτώβριο του 2004,

- έχοντας υπόψη τα προηγούμενα ψηφίσματά του για τη Ρωσία και την Τσετσενία και ιδιαίτερα τη σύστασή του, της 26ης Φεβρουαρίου 2004, προς το Συμβούλιο όσον αφορά τις σχέσεις ΕΕ-Ρωσίας [2],

- έχοντας υπόψη το αποτέλεσμα της 14ης Διάσκεψης Κορυφής ΕΕ-Ρωσίας που πραγματοποιήθηκε στη Χάγη στις 25 Νοεμβρίου 2004,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Ευρύτερη Ευρώπη-γειτονικές σχέσεις: ένα νέο πλαίσιο σχέσεων με τους γείτονές μας στα ανατολικά και νότια σύνορά μας" (COM(2003)0104),

- έχοντας υπόψη το άρθρο 103, παράγραφος 4, του Κανονισμού του,

A. λαμβάνοντας υπόψη ότι η διεύρυνση της συνεργασίας και οι σχέσεις καλής γειτονίας μεταξύ ΕΕ και Ρωσίας έχουν κεφαλαιώδη σημασία για τη σταθερότητα, την ασφάλεια και την ευημερία του συνόλου της Ευρώπης,

Β. λαμβάνοντας υπόψη ότι και οι δύο πλευρές υπογραμμίζουν τη σημασία της στρατηγικής εταιρικής σχέσης ΕΕ-Ρωσίας και την πρόθεσή τους να εντείνουν περαιτέρω τη συνεργασία τους στην Ευρώπη και περαιτέρω, με βάση κοινά συμφέροντα και κοινές αξίες, ιδίως δε τη δημοκρατία, το κράτος δικαίου και το σεβασμό των ανθρωπίνων δικαιωμάτων,

Γ. λαμβάνοντας υπόψη ότι η ΕΕ μετά την τελευταία της διεύρυνση έχει δεσμευθεί σε μεγάλο βαθμό στην εφαρμογή της Ευρωπαϊκής Πολιτικής Γειτονίας ως μία από τις κορυφαίες προτεραιότητες στο πλαίσιο των εξωτερικών ενεργειών, με επακόλουθο να εμπλέκεται περισσότερο στην επίλυση των συγκρούσεων στην Υπερδνειστερία και το Νότιο Καύκασο,

Δ. λαμβάνοντας υπόψη ότι τόσο η ΕΕ όσο και η Ρωσία θεωρούν τις χώρες της κοινής γειτονίας τους περιοχές για τις οποίες και οι δύο συμμερίζονται ορισμένο βαθμό ευθύνης για τη δημιουργία και διατήρηση σταθερότητας,

Ε. λαμβάνοντας υπόψη ότι κατά τη σύνοδο κορυφής ΕΕ-Ρωσίας στην Αγία Πετρούπολη το Μάιο του 2003 αποφασίστηκε να καθοριστούν τέσσερις κοινοί χώροι, προσθέτοντας ένα χώρο ελευθερίας, ασφάλειας και δικαιοσύνης, έναν χώρο εξωτερικής ασφάλειας και έναν χώρο έρευνας, παιδείας και πολιτισμού στον Κοινό Οικονομικό Χώρο ο οποίος είχε συμφωνηθεί δύο χρόνια νωρίτερα,

ΣΤ. λαμβάνοντας υπόψη ότι στη 14η Σύνοδο Κορυφής ΕΕ-Ρωσίας οι συμμετέχοντες συμφώνησαν να αναβάλουν τη δημιουργία των τεσσάρων κοινών χώρων για την επόμενη Σύνοδο Κορυφής ΕΕ-Ρωσίας, που θα διεξαχθεί στη Μόσχα, το Μάιο του 2005,

Ζ. υπογραμμίζοντας ότι οποιαδήποτε περαιτέρω εξέλιξη στην οικοδόμηση μιας πραγματικής στρατηγικής εταιρικής σχέσης πρέπει να συνδέεται με απτή βελτίωση της παρούσας κατάστασης και ότι οι αξίες της δημοκρατίας, του κράτους δικαίου και του σεβασμού των ανθρωπίνων δικαιωμάτων που αποτελούν τη βάση της εταιρικής αυτής σχέσης θα πρέπει να είναι πλήρως σεβαστές,

Η. εκτιμώντας ότι η ΕΕ και η Ρωσία έχουν κοινή ευθύνη να εφαρμόσουν ειρηνικές λύσεις στις περιοχές σύρραξης της άμεσης γειτονίας τους,

Θ. λαμβάνοντας υπόψη ότι η έλλειψη βιώσιμων πολιτικών λύσεων στην Τσετσενία έχει ως αποτέλεσμα να εξαπλώνονται οι τρομοκρατικές ενέργειες στις γειτονικές δημοκρατίες και λαμβάνοντας υπόψη ότι συνεχίζονται οι παραβιάσεις των ανθρωπίνων δικαιωμάτων που συνδέονται με τις ρωσικές δυνάμεις ασφαλείας,

1. εκφράζει τη λύπη του για την έλλειψη αισθητής προόδου στη δημιουργία των τεσσάρων κοινών χώρων κατά τη 14η σύνοδο κορυφής ΕΕ-Ρωσίας στη Χάγη, επισημαίνει όμως τη φιλοδοξία να εμβαθυνθεί ο διάλογος σε διάφορα θέματα όπως οι μειονότητες, τα ανθρώπινα δικαιώματα και τα θεμελιώδη δικαιώματα και ευελπιστεί ότι ο διάλογος αυτός θα οδηγήσει σε συγκεκριμένα αποτελέσματα·

2. εκτιμά ότι οι τέσσερις Χώροι πρέπει να αντιμετωπίζονται ως ενιαία δέσμη και να μην διαχωρίζονται·

3. εκφράζει την πρόθεσή του για ενίσχυση της συνεργασίας μεταξύ της ΕΕ και της Ρωσικής Ομοσπονδίας με στόχο τη δημιουργία των τεσσάρων κοινών χώρων·

4. καλεί την Επιτροπή και το Συμβούλιο να αξιοποιήσουν πλήρως τα υφιστάμενα εργαλεία και προγράμματα όπως το TACIS, προς υποστήριξη της ανάπτυξης της κοινωνίας των πολιτών στη Ρωσία και επιμένει ότι και μελλοντικοί μηχανισμοί θα προσπαθήσουν να ενισχύσουν τη δημοκρατία και το σεβασμό του κράτους δικαίου σε αυτήν την περιοχή·

5. χαιρετίζει την κύρωση, στις 22 Οκτωβρίου 2004, από τη Δούμα, του Πρωτοκόλλου του Κυότο στην Σύμβαση-Πλαίσιο του ΟΗΕ για την Κλιματική Αλλαγή· τονίζει τον θετικό αντίκτυπο που θα έχει η υπογραφή του Πρωτοκόλλου για την ενίσχυση της μακροπρόθεσμης στρατηγικής εταιρικής σχέσης μεταξύ ΕΕ και Ρωσίας και ελπίζει ότι και άλλες χώρες που διαδραματίζουν σημαντικό ρόλο στην παγκόσμια σκηνή θα ενθαρρυνθούν να ακολουθήσουν το παράδειγμα της Ρωσίας και καλεί όλες τις πλευρές να καταβάλουν περαιτέρω προσπάθειες για να βελτιώσουν την αποτελεσματικότητα της ενέργειας και να αναπτύξουν ενέργειες που συνεπάγονται μηδενικές εκπομπές CO2·

6. χαιρετίζει την επέκταση της Συμφωνίας Εταιρικής Σχέσης και Συνεργασίας στα νέα κράτη μέλη της ΕΕ και τη σταθερή δέσμευση των δύο πλευρών να συνεχίσουν ενεργητικά το έργο για εκπλήρωση των δεσμεύσεων που περιέχονται στην προαναφερθείσα Κοινή Δήλωση·

7. χαιρετίζει την εξαγγελία στην οποία προέβη ο Πρόεδρος Πούτιν στη διάσκεψη κορυφής σύμφωνα με την οποία η Ρωσία θα υπογράψει "στο προσεχές μέλλον" τις συνοριακές συμφωνίες με την Εσθονία και τη Λετονία·

8. υπογραμμίζει την ανάγκη η ΕΕ και η Ρωσία να εντείνουν τον πολιτικό τους διάλογο, ιδίως συνεργαζόμενες για να επιτύχουν τον κοινό στόχο της ενίσχυσης πολυμερών οργανώσεων όπως ο ΟΗΕ και ο ΠΟΕ·

9. αναγνωρίζει ότι η Ρωσία έχει ιδιαίτερο ενδιαφέρον να διατηρεί καλές σχέσεις με πολλές από τις γειτονικές χώρες όπως η Λευκορωσία, η Ουκρανία, η Μολδαβία, ή η περιοχή του Νότιου Καυκάσου· τονίζει, ωστόσο, ότι η Ρωσία πρέπει να ακολουθεί την αρχή της μη επέμβασης στις εσωτερικές υποθέσεις κυρίαρχων κρατών, ιδίως σε περίπτωση εκλογών·

10. εκφράζει την ανησυχία του για την πορεία της διαδικασίας εκδημοκρατισμού στη Ρωσία και για την περαιτέρω συσσώρευση εξουσιών στην κεντρική κυβέρνηση της Μόσχας, όπως ο διορισμός των δικαστών του ανώτατου δικαστηρίου και δημάρχων μεγάλων πόλεων από τον Πρόεδρο της Ρωσίας· εκφράζει την ανησυχία του για τον αυστηρότερο έλεγχο των μέσων ενημέρωσης και για τους περιορισμούς της ελευθερίας του τύπου·

11. καταδικάζει έντονα τις πρόσφατες τρομοκρατικές επιθέσεις στη Ρωσία και χαιρετίζει τα μέτρα για την τόνωση της συνεργασίας μεταξύ ΕΕ και Ρωσίας με στόχο την αντιμετώπιση της τρομοκρατίας, εφόσον τα μέτρα αυτά συνδυάζονται με πλήρη σεβασμό των ανθρωπίνων δικαιωμάτων και των θεμελιωδών ελευθεριών και δεν οδηγούν σε διάβρωση των δημοκρατικών δικαιωμάτων της κοινωνίας των πολιτών·

12. εκφράζει τη σοβαρή ανησυχία του για τις επίμονες και επαναλαμβανόμενες παραβιάσεις του ανθρωπιστικού δικαίου και των ανθρωπίνων δικαιωμάτων που διαπράττονται από ρωσικές δυνάμεις εναντίον του αμάχου πληθυσμού στην Τσετσενία· καλεί τη Ρωσία να επιδιώξει μια αξιόπιστη διαδικασία ειρήνης και συμφιλίωσης και επαναλαμβάνει ότι μπορεί να υπάρξει μόνο πολιτική λύση, κατόπιν διαπραγματεύσεων και χωρίς αποκλεισμούς, και όχι στρατιωτική λύση·

13. χαιρετίζει την πρόταση του Συμβουλίου για στενότερη συνεργασία όσον αφορά τη διαχείριση των κρίσεων και αναμένει από τη Ρωσία μία πιο ειλικρινή και εποικοδομητική στάση όσον αφορά τις συγκρούσεις στην Υπερδνειστερία και το Νότιο Καύκασο·

14. υπογραμμίζει ότι η ανάπτυξη της περιοχής του Καλίνινγκραντ αποτελεί σημαντικό παράγοντα για τη συνολική ανάπτυξη της περιοχής της Βαλτικής θάλασσας και παροτρύνει, ως εκ τούτου, τη Ρωσία και τα άλλα εμπλεκόμενα μέρη να μεριμνήσουν για την προαγωγή της κοινωνικής και οικονομικής ανάπτυξης της περιοχής που θα βασιστεί στο άνοιγμα και την οικονομική της ολοκλήρωση·

15. εκφράζει τη λύπη του για την αναγγελία του Προέδρου Πούτιν ότι η Ρωσία αναπτύσσει νέα πυρηνικά όπλα·

16. καλεί την ΕΕ και τη Ρωσία να συντονίσουν τις θέσεις τους στο θέμα της μεταρρύθμισης του συστήματος του ΟΗΕ, και ιδίως σχετικά με τη μελλοντική μεταρρύθμιση του Συμβουλίου Ασφαλείας του ΟΗΕ· εκφράζει την ανησυχία του για πρόσφατα σημεία τριβής στις σχέσεις ΕΕ-Ρωσίας λόγω πρόσφατων γεγονότων, ιδίως στην Ουκρανία·

17. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στα κράτη μέλη και στον Πρόεδρο και το κοινοβούλιο της Ρωσικής Ομοσπονδίας, στον ΟΑΣΕ και στο Συμβούλιο της Ευρώπης.

[1] ΕΕ L 327 της 28.11.1997, σ. 1.

[2] ΕΕ C 98 Ε της 23.4.2004, σ. 182.

--------------------------------------------------